CELEX: 32022D0366
Language: hu
Date: 2022-03-03 00:00:00
Title: A Tanács (EU) 2022/366 határozata (2022. március 3.) az Európai Unió és a Vanuatui Köztársaság közötti, a rövid távú tartózkodásra jogosító vízumok alóli mentességről szóló megállapodás alkalmazásának részleges felfüggesztéséről

2022.3.4.   
               
               
                  HU
               
               
                  Az Európai Unió Hivatalos Lapja
               
               
                  L 69/105
               
            
         A TANÁCS (EU) 2022/366 HATÁROZATA
         (2022. március 3.)
         az Európai Unió és a Vanuatui Köztársaság közötti, a rövid távú tartózkodásra jogosító vízumok alóli mentességről szóló megállapodás alkalmazásának részleges felfüggesztéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 77. cikke (2) bekezdésének a) pontjára, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Európai Unió és a Vanuatui Köztársaság közötti, a rövid távú tartózkodásra jogosító vízumok alóli mentességről szóló megállapodást (1) (a továbbiakban: a megállapodás) 2015. május 28-án írták alá és 2016. február 12-én kötötték meg az (EU) 2016/272 tanácsi határozat (2) útján. A megállapodás megkönnyíti Vanuatu állampolgárainak az Unióba történő utazását és az uniós polgárok Vanuatuba történő utazását.
                  
               
                     (2)
                  
                  
                     A megállapodás a szerződő felek azon közös szándékán alapul, hogy ösztönözzék az emberek közötti kapcsolatokat, fellendítsék a turizmust és élénkítsék az üzleti tevékenységet az Unió és Vanuatu között.
                  
               
                     (3)
                  
                  
                     A megállapodás 8. cikkének (4) bekezdése értelmében bármelyik szerződő fél részben vagy egészben felfüggesztheti a megállapodás végrehajtását, különösen közrendi és nemzetbiztonsági okokból. A felfüggesztési határozatról legalább két hónappal annak tervezett hatálybalépése előtt értesíteni kell a másik szerződő felet. Amennyiben a felfüggesztés okai megszűnnek, a megállapodás alkalmazását felfüggesztő szerződő félnek haladéktalanul tájékoztatnia kell a másik szerződő felet, és meg kell szüntetnie a felfüggesztést.
                  
               
                     (4)
                  
                  
                     Vanuatu befektetői állampolgársági programokat működtet, amelyekben vanuatui állampolgárságot adott más országok olyan állampolgárainak, akik korábban nem álltak kapcsolatban Vanuatuval, és a kérelmek túlnyomó többségére vonatkozóan kedvező határozatot hozott. Vanuatu Útlevélhivatala által 2021. június 14-én szolgáltatott információ alapján, Vanuatu 2021 márciusáig több mint 10 500 útlevelet állított ki az említett program keretében rendkívül alacsony elutasítási arány mellett. Ez kétségeket vet fel a vanuatui hatóságok által lefolytatott biztonsági átvilágítás megbízhatóságát és a kellő gondosság tanúsítását illetően.
                  
               
                     (5)
                  
                  
                     A 2017. októberi, 2019. novemberi, 2020. júniusi és 2021. márciusi információcsere során a Bizottság komoly aggodalmának adott hangot, és figyelmeztette Vanuatu kormányát a vízumkötelezettség visszaállításának lehetőségére. A Vanuatu által adott magyarázatok nem voltak elegendőek ezen aggodalmak enyhítéséhez.
                  
               
                     (6)
                  
                  
                     Az állampolgárságnak az INTERPOL adatbázisaiban szereplő kérelmezők számára történő megadása ellentmond a vanuatui hatóságok által a biztonsági ellenőrzés tekintetében nyújtott korábbi biztosítékoknak, és további aggodalmakat vet fel a programok biztonsági ellenőrzési eljárásainak megbízhatóságával kapcsolatban.
                  
               
                     (7)
                  
                  
                     A vanuatui állampolgárságért sikeresen pályázók között több olyan ország állampolgára is megtalálható, amely országok állampolgárai az Unió külső határainak átlépésekor vízumkötelezettség alá esnek. A Bizottság továbbá aggodalmának adott hangot a fizikai jelenlétre vagy tartózkodásra vonatkozó követelmények hiánya, a programok keretében a kérelmek feldolgozására fordított idő rövidsége, valamint a kérelmezők származási országaival, illetve a korábbi tartózkodási hely szerinti országokkal való szisztematikus információcsere hiánya miatt. A Bizottság megállapította, hogy Vanuatuban a befektetői állampolgársági programokkal kapcsolatos kérelmek biztonsági ellenőrzése nem garantál magas szintű biztonságot.
                  
               
                     (8)
                  
                  
                     A megállapodás alkalmazásának felfüggesztését a 2015. május 25-től kiállított magánútlevelekre kell korlátozni, amikor is a Vanuatu befektetői állampolgársági programjaiban részt vevő sikeres kérelmezők száma jelentősen emelkedni kezdett.
                  
               
                     (9)
                  
                  
                     Ezért a megállapodás alkalmazását a Vanuatu által 2015. május 25-től kiállított magánútlevéllel rendelkező valamennyi vanuatui állampolgár tekintetében fel kell függeszteni.
                  
               
                     (10)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyek alkalmazásában Írország a 2002/192/EK tanácsi határozattal (3) összhangban nem vesz részt. Ennélfogva Írország nem vesz részt ennek a határozatnak az elfogadásában, az rá nézve nem kötelező és nem alkalmazandó,
                  
               ELFOGADTA EZT A HATÁROZATOT:
         
            1. cikk
            Az Európai Unió és a Vanuatui Köztársaság közötti, a rövid távú tartózkodásra jogosító vízumok alóli mentességről szóló megállapodás alkalmazását a Vanuatu által 2015. május 25-től kiállított magánútlevéllel rendelkező vanuatui állampolgárok tekintetében 2015. május 4-től fel kell függeszteni.
         
         
            2. cikk
            A Tanács elnöke megküldi az Unió nevében a megállapodás 8. cikkének (4) bekezdésében előírt értesítést.
         
         
            3. cikk
            Ez a határozat elfogadása napján lép hatályba.
         
         
            Kelt Brüsszelben, 2022. március 3-án.
            
               
                  a Tanács részéről
               
               
                  az elnök
               
               G. DARMANIN
            
         
         
            (1)  HL L 173., 2015.7.3., 48. o.
         
         
            (2)  A Tanács (EU) 2016/272 határozata (2016. február 12.) az Európai Unió és a Vanuatui Köztársaság közötti, a rövid távú tartózkodásra jogosító vízumok alóli mentességről szóló megállapodásnak az Európai Unió nevében történő megkötéséről (HL L 52., 2016.2.27., 11. o.).
         
            (3)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).